Swojich kedźbyhódnych sportowych wukonow dla je sej Smjerdźečan Gerat Krawc hižo jako šuler w Ralbicach kedźbnosć mjez wučerjemi a připóznaće swojich sobušulerjow zdobył. Wot šulskeho hač do młodźinskeho časa njeje jenož kopańcu hrał, ale so tež lochkoatletice wěnował – a to přewažnje běhanju srjedźnych a dołhich čarow hač do 10 000 metrow. Na wokrjesnej olympiadźe w 9. lětniku docpě nahladne 2. městno w běhu na 3 000 metrow.
Jako 43lětny přesta Gerat Krawc kopańcu hrać a rozsudźi so z kolesom jězdźić. Wot lěta 2006 nětko kóždolětnje registruje, kelko kilometrow je do pedalow stupał a kelko metrow wysokosće je přewinył. Dotal bě to něhdźe 120 000 kilometrow, z čimž je potajkim ekwator trójce wobjěł. Spočatnje bě to wob lěto 5 300 kilometrow, pozdźišo zliči wón samo 13 500 kilometrow puća. Zwjetša wuhladaš jeho njedźelu kolesować. Jeho najdlěša čara bě 256 kilometrow dołha a wjedźeše nimo třoch putniskich městnow: Róžanta we Łužicy, Krupki a Filipova w Čěskej.
szl_Latn szl_Latn